CELEX: 32012D0033(01)
Language: hu
Date: 2012-12-19 00:00:00
Title: 2013/32/EU: Az Európai Központi Bank határozata ( 2012. december 19. ) az Európai Központi Bank forgalomban lévő eurobankjegyekből és az értékpapír-piaci program keretében vásárolt értékpapírokból származó jövedelmének a részt vevő tagállamok nemzeti központi bankjai közötti átmeneti elosztásáról szóló EKB/2010/24 határozat módosításáról (EKB/2012/33)

17.1.2013   
            
            
               HU
            
            
               Az Európai Unió Hivatalos Lapja
            
            
               L 13/12
            
         AZ EURÓPAI KÖZPONTI BANK HATÁROZATA
   (2012. december 19.)
   az Európai Központi Bank forgalomban lévő eurobankjegyekből és az értékpapír-piaci program keretében vásárolt értékpapírokból származó jövedelmének a részt vevő tagállamok nemzeti központi bankjai közötti átmeneti elosztásáról szóló EKB/2010/24 határozat módosításáról
   (EKB/2012/33)
   (2013/32/EU)
   AZ EURÓPAI KÖZPONTI BANK KORMÁNYZÓTANÁCSA,
   tekintettel a Központi Bankok Európai Rendszere és az Európai Központi Bank Alapokmányára és különösen annak 33. cikkére,
   mivel:
   
               (1)
            
            
               Az Európai Központi Bank forgalomban lévő eurobankjegyekből és az értékpapír-piaci program keretében vásárolt értékpapírokból származó jövedelmének a részt vevő tagállamok nemzeti központi bankjai közötti átmeneti elosztásáról szóló, 2010. november 25-i EKB/2010/24 határozat (1) állapítja meg, hogy az Európai Központi Bank („EKB”) miként osztja fel az NKB-k között: a) a forgalomban lévő eurobankjegyekből az adott pénzügyi évben keletkezett jövedelmét; és b) az értékpapír-piaci program alapján vásárolt értékpapírokból az adott pénzügyi évben keletkezett jövedelmét.
            
         
               (2)
            
            
               Szükségessé vált az EKB forgalomban lévő eurobankjegyekből származó jövedelme átmeneti elosztásának az értékpapír-piaci program alapján vásárolt értékpapírokból származó jövedelme átmeneti elosztásának időpontjával történő összehangolása. A Kormányzótanács eltérő határozata hiányában az EKB ezt a két típusú jövedelmet a következő pénzügyi év januárjának utolsó munkanapján osztja fel. Ez elegendő időt biztosít az EKB számára az értékpapír-piaci program alapján vásárolt értékpapírokból származó jövedelem összegének meghatározására.
            
         
               (3)
            
            
               Az EKB/2010/24 határozatot megfelelően módosítani kell,
            
         ELFOGADTA EZT A HATÁROZATOT:
   1. cikk
   Módosítás
   A 2. cikk (2)–(4) bekezdése helyébe a következő szöveg lép:
   
      „(2)   A Kormányzótanács eltérő határozata hiányában az EKB a forgalomban lévő eurobankjegyekből és az értékpapír-piaci program alapján vásárolt értékpapírokból az adott pénzügyi évben keletkezett jövedelmét az NKB-k között a következő pénzügyi év januárjának utolsó munkanapján osztja el.
      (3)   Az EKB forgalomban lévő eurobankjegyekből származó jövedelmének összege a Kormányzótanácsnak a KBER Alapokmány alapján az EKB-nál az eurobankjegyek kibocsátásával és kezelésével kapcsolatban felmerülő kiadások vonatkozásában hozott bármely határozatával csökkenthető.”
   
   2. cikk
   Hatálybalépés
   Ez a határozat 2012. december 31-én lép hatályba.
   
      Kelt Frankfurt am Mainban, 2012. december 19-én.
      
         
            az EKB elnöke
         
         Mario DRAGHI
      
   
   
      (1)  HL L 6., 2011.1.11., 35. o.